नाइजीरिया में तीन विस्फोट, 10 से ज्यादा मरे  
नाइजीरिया में राष्ट्रपति गुडलक जोनाथन के शपथ लेने के कुछ घंटों बाद एक बाजार में हुए तीन बम विस्फोटों में 10 से अधिक लोगों की मौत हो गई।
नाइजीरिया में राष्ट्रपति गुडलक जोनाथन के शपथ लेने के कुछ घंटों बाद एक बाजार में हुए तीन बम विस्फोटों में 10 से अधिक लोगों की मौत हो गई और नौ अन्य घायल हो गए। घायलों में कुछ की हालत गंभीर है।  ये विस्फोट बाउची प्रांत के शादावंका बैरक्स इलाके के निकट की एक बाजार में हुए। प्रांतीय पुलिस आयुक्त अब्दुल कादिर अंदबावा ने बताया कि विस्फोट स्थानीय समयानुसार रविवार रात करीब आठ बजे हुए।  पुलिस का कहना है कि मामले की जांच की जा रही है। इससे कुछ घंटे पहले ही जोनाथन ने राष्ट्रपति पद की शपथ ली थी।  इस हमले की जिम्मेदारी किसी संगठन ने नहीं ली है, लेकिन इसके पीछे बोको हराम नामक संगठन का हाथ होने की आशंका जताई गई है। यह संगठन देश में इस्लामी सरकार की मांग करता रहा है।  पिछले दिनों राष्ट्रपति चुनाव के बाद भी यहां हिंसा हुई थी, जिसमें सैकड़ों लोगों की मौत हो गई थी।